SKRIFTLIG FORESPØRGSEL E-0019/00

af Bart Staes (Verts/ALE) til Kommissionen

(19. januar 2000)

Om: Afvisning af fødevarehjælp betalt via Echo-budgettet

Om kort tid flyves over 70 t fødevarehjælp i form af ca. 170.000 dåser oksekød tilbage til Irland, fordi de bosniske myndigheder har nægtet at frigive kødet til konsum. At dette fødevarehjælpeprojekt er mislykkedes, betyder en økonomisk åreladning for

Læger uden Grænser og Echo, som er Europa-Kommissionens Kontor for Humanitær Bistand. Echo bidrog med 7,3 mio. franc til projektet og kræver ikke dette beløb tilbage, fordi Læger uden Grænser har opfyldt sine aftalemæssige forpligtelser.

1. Hvornår orienteredes Echo om, at a) de kroatiske og b) de bosniske toldmyndigheder havde nægtet at give fødevarehjælpen grønt lys?

2. Har Kommissionen efter dette(disse) afslag taget skridt til at få fødevarehjælpen frigivet senere? Hvorfor har Kommissionen i benægtende fald intet gjort, selv om oksekødet opfyldte kvalitetsnormerne og en økonomisk åreladning var i anmarch?

3. Hvornår orienteredes Echo om, at de bosniske myndigheder havde nægtet at fordele fødevarehjælpen blandt bosniske handicappede?

4. Har Kommissionen efter dette afslag taget skridt til senere at få fødevarehjælpen frigivet til konsum i Bosnien? Hvorfor har Kommissionen i benægtende fald intet gjort, selv om oksekødet opfyldte kvalitetsnormerne og en økonomisk åreladning var i anmarch?

5. Agter Kommissionen og Echo fremover ved placering af humanitære kontrakter hos tredjemand at kræve en effektiv forpligtelse til at levere resultater, herunder tilbagebetaling ved manglende levering af tjenester og varer? Hvorledes vil Kommissionen i benægtende fald ellers undgå, at Echo-budgettet i fremtiden kommer til at bøde ved manglende levering af varer og tjenester som led i humanitære operationer?

Svar afgivet på Kommissionens vegne af Poul Nielson

(8. marts 2000)

Kommissionen indgik i januar 1997 en kontrakt (ECHO/YU-/B7-0214/96/0228AB på 2 200 000 ECU) med Médecins sans Frontières i Belgien (MSF-B) vedrørende fremskaffelse og levering af bl.a. ca. 99 tons fødevarehjælp (gullasch af oksekød på dåse) til flygtninge og fordrevne personer i Bosnien-Hercegovina. Budgettet for gullaschen under denne kontrakt var på 155 000 ECU. Denne hjælp var en fortsættelse af aktioner foretaget af Det Europæiske Fællesskabs Kontor for Humanitær Bistand (ECHO) siden begyndelsen af krigen i Bosnien-Hercegovina.

Komissionen har fulgt begivenhederne omkring forsendelsen og det efterfølgende forbud fra myndighederne i Bosnien-Hercegovina mod dens frigivelse under hele kontraktperioden. I tilknytning til rapporterne om gennemførelsen af kontrakten har lokale medarbejdere både fra ECHO Kroatien og ECHO Bosnien-Hercegovina siden den 17. februar 1997 deltaget i adskillige bilaterale og trilaterale møder henholdsvis med MSF-B og mellem MSF-B og myndighederne.

Efter at højesteretten i Bosnien-Hercegovina definitivt havde afvist en appel fra MSF-B om myndighedernes frigivelse af varerne, meddelte MSF-B den 5. oktober 1998 officielt Kommissionen, at den oksegullasch, der var købt i henhold til kontrakten, ikke var blevet uddelt som planlagt, men var blevet stoppet af myndighederne i Bosnien-Hercegovina ved dens ankomst til Sarajevo.

Det kan endvidere oplyses at:

- MSF-B fra landbrugsministeriet i Bosnien-Hercegovina (den 12. februar 1997) havde indhentet skriftlig tilladelse til at indføre varerne forud for varernes udførsel fra Irland,

- varerne var kontrolleret og fundet egnet til menneskeføde af to uafhængige laboratorier i Europa,

- den 28. februar 1997, mens fødevarerne var under transport, vedtog regeringen i Bosnien-Hercegovina et dekret om forbud mod indførsel af oksekød og oksekødsprodukter fra Irland, Tyskland og Schweiz,

- Irland var ikke omfattet af Kommissionens beslutning (96/239/EF) af 27. marts 1996, som pålagde restriktioner for udførsel af oksekød og oksekødsprodukter fra Det Forenede Kongerige (inklusiv Nordirland),

- på grund af forbuddet, som regeringen i Bosnien-Hercegovina havde udstedt mod denne forsendelse, var det umuligt at omdirigere fødevarerne til humanitære formål andre steder.

Det er i høj grad beklageligt, at den føderative regering udstedte forbud mod import af oksekødsprodukter fra Irland, men Kommissionen kan naturligvis ikke omstøde en beslutning, der er truffet af en regering, som den har forpligtet sig til at støtte.

I henhold til rammeaftalen for partnerskabet er Kommissionen ikke forpligtet til at refundere den udistribuerede gullasch. Efter nøje overvejelse af forholdene og de usædvanlige omstændigheder omkring projektets gennemførsel har Kommissionen på anmodning af MSF-B accepteret anvendelsen af force majeure-klausulen i henhold til de almindelige betingelser for partnerskabskontrakten(1). Denne accept skal udelukkende ses på baggrund af den særlige situation og vil ikke få nogen indflydelse på fremtidige situationer af lignende art.

(1) I henhold til artikel 5.3 i de almindelige betingelser for partnerskabskontrakten har partneren i tilfælde af force majeure ret til med øjeblikkelig virkning skriftligt at suspendere operationerne eller bringe dem til ophør, .... De beløb, som partneren har disponeret over og betalt på det pågældende tidspunkt, vil blive opført på budgettet for operationen.